উত্তরপ্রদেশে পঞ্চায়েত ভোটের আগে চাঞ্চল্যকর তথ্য প্রকাশ্যে

ওয়েব ডেস্ক : যোগী-রাজ্য উত্তরপ্রদেশে (Uttarpradesh) পঞ্চায়েত ভোটের আগেই প্রকাশ্যে এসেছে ভোটার তালিকা (Voter List) নিয়ে চাঞ্চল্যকর তথ্য। ভোটার তালিকায় প্রায় ১ কোটি ভুয়ো ভোটারের হদিশ পাওয়া গিয়েছে। উত্তরপ্রদেশে ভোটার তালিকা যাচাইয়ে এই প্রথমবার AI ব্যবহার হয়েছে। বিরোধী শিবিরের দাবি, বিজেপির কথায় নির্বাচন কমিশন চলছে।

যোগী-রাজ্য উত্তরপ্রদেশে (Uttarpradesh) পঞ্চায়েত ভোট আসন্ন। তার আগেই ওই রাজ্যের নির্বাচন কমিশনের (Election Commission) তদন্তে সামনে এল চাঞ্চল্যকর তথ্য। ভোটার তালিকায় হদিশ মিলল প্রায় ১ কোটি সন্দেহজনক বা ভুয়ো ভোটারের। জানা গিয়েছে, বহু ভোটারের ক্ষেত্রে ভোটার তালিকায় নাম-সহ নানা তথ্য এক। অথচ, ঠিকানা এবং ছবি সম্পূর্ণ আলাদা। উত্তরপ্রদেশে ভোটার তালিকা যাচাইয়ে এই প্রথমবার কৃত্রিম বুদ্ধিমত্তা বা AI ব্যবহার করা হয়েছে। এই প্রক্রিয়াতেই ভোটার তালিকায় ব্যাপক অনিয়ম ধরা পড়েছে।

আরও খবর: কাবুলে পৌঁছল ভারতের ত্রাণ, কী কী পাঠানো হল?

রাজ্যের নির্বাচন কমিশন ইতিমধ্যেই ব্লক লেভেল অফিসার এবং জেলাশাসকদের নির্দেশ দিয়েছে, তাঁরা যেন সন্দেহজনক ভোটারদের বাড়ি গিয়ে সব কিছু খতিয়ে দেখে। এই তথ্য সামনে আসার পর রাজনৈতিক মহলে বিতর্ক শুরু হয়েছে। বিরোধীদের দাবি, উত্তরপ্রদেশে (Uttarpradesh) ভোটবাক্সে ফায়দা তুলতে বিজেপির কথায় নির্বাচন কমিশন এই কাজ করেছে। তবে এই অভিযোগের উত্তর কমিশন বা গেরুয়া শিবিরের তরফে পাওয়া যায়নি। ‘ভূতুড়ে’ ভোটার ইস্যুতে প্রথম সুর চড়িয়েছেন বাংলার মুখ্যমন্ত্রী মমতা বন্দ্যোপাধ্যায়ও। রাজ্য বিধানসভায় এবং নেতাজি ইন্ডোরে তৃণমূল কংগ্রেসের মেগা সমাবেশ মঞ্চ থেকে তিনি এই ইস্যুতে সরব হন।

মমতা দাবি করেন, ভুয়ো ভোটারদের ব্যবহার করে ২০২৬-এ বাংলায় বিধানসভা নির্বাচন জেতার চেষ্টা করছে গেরুয়া শিবির। নির্বাচন কমিশনের মদতে বিজেপি নেতারা এই কাজ করছেন বলেও অভিযোগ করেন মমতা বন্দ্যোপাধ্যায়। এই পরিস্থিতিতে এবার উত্তরপ্রদেশে মিলল প্রায় ১ কোটি সন্দেহজনক ভোটারের হদিশ। এবার জাতীয় নির্বাচন কমিশন কী পদক্ষেপ নেয়, সেটাই এখন দেখার।

দেখুন অন্য খবর :